b'\n_START_ARTICLE_\nMate Kri\xc5\xbeman\n_START_PARAGRAPH_\nMate Kri\xc5\xbeman (ro\xc4\x91en 1934. u \xc5\xa0ivatima kraj \xc5\xbdminja, Istra - 2019. u Zagrebu), klasi\xc4\x8dni filolog, profesor gr\xc4\x8dkoga i latinskoga jezika, prevoditelj. _NEWLINE_Nakon talijanske osnovne \xc5\xa1kole i ratnoga djetinjstva 1940.-1945., upisuje se u prvi razred tada\xc5\xa1nje kanfanarske gimnazije; sljede\xc4\x87e godine nastavlja \xc5\xa1kolovanje u Pazinu gdje 1953. i maturira, istodobno na klasi\xc4\x8dnoj i na realnoj gimnaziji. Iste godine upisuje i klasi\xc4\x8dnu filologiju na Filozofskome fakultetu u Zagrebu, po\xc5\xa1av\xc5\xa1i tako stopama najmanje \xc4\x8detvorice poznatih Istrana iz te struke - \xc4\x86i\xc4\x87a Matije Grbca i Labinca Matije Vla\xc4\x8di\xc4\x87a kao protestantskih filologa iz 16. stolje\xc4\x87a te profesora stare pazinske gimnazije Josipa Ro\xc5\xbee, tako\xc4\x91er \xc5\xbdminjca, s po\xc4\x8detka 20. st., dok je kod \xc4\x8detvrtoga, sveu\xc4\x8d. prof. Milivoja Sironi\xc4\x87a iz Trvi\xc5\xbea u Zagrebu studirao gr\xc4\x8dki. Diplomirao je po\xc4\x8detkom ljeta 1958. i odmah potom odslu\xc5\xa1ao i polo\xc5\xbeio te\xc4\x8daj iz etruskologije i italskih jezi\xc4\x8dnih starina na Sveu\xc4\x8dili\xc5\xa1tu za strance u Perugi. Du\xc5\xbei se niz godina bavio srednjovjekovnom i novovjekovnom latin\xc5\xa1tinom i prire\xc4\x91ivao kriti\xc4\x8dka izdanja arhivske gra\xc4\x91e. Doktorirao je 1984., obraniv\xc5\xa1i disertaciju o imenskom blagu predrimske Istre u\xc5\xa1\xc4\x8duvanome na istarskim natpisima iz rimskoga doba. _NEWLINE_Godine 1971. Mate Kri\xc5\xbeman postaje \xc4\x8dlanom je Odsjeka za lingvistiku Filozofskoga fakulteta u Zagrebu (asistent 1971., docent 1985., izvanredni profesor 1992., redoviti profesor 1997.). Kao klasi\xc4\x8dni filolog bio je predstojnikom Katedre za indoeuropsku lingvistiku od 1985. godine do 1996. godine. Godine 1992. postaje predstojnikom Katedre za gr\xc4\x8dki jezik i knji\xc5\xbeevnost pri Odsjeku za klasi\xc4\x8dnu filologiju, ali i dalje nastavlja s odr\xc5\xbeavanjem indoeuropeisti\xc4\x8dkih predavanja i seminara studentima Odsjeka za op\xc4\x87u lingvistiku i orijentalne studije (to jest od 2000. godine Odsjeka za lingvistiku)._NEWLINE_Jedno od te\xc5\xbei\xc5\xa1ta njegova znanstvenoistra\xc5\xbeiva\xc4\x8dkoga rada je hrvatski latinizam, srednjo- i novovjekovni; na tome se podru\xc4\x8dju bavi kriti\xc4\x8dkim izdavanjem, prevo\xc4\x91enjem i sveukupnom filolo\xc5\xa1kom obradom latinskih zapisa, kao i povije\xc5\xa1\xc4\x87u njihova nastajanja; u vezi s time napisao je i tri rasprave o Matiji Vla\xc4\x8di\xc4\x87u kao filologu. Na podru\xc4\x8dju indoeuropske lingvistike istra\xc5\xbeuje razvitak te struke u Hrvatskoj. Posebno se pak posvetio prou\xc4\x8davanju predrimskih i predgr\xc4\x8dkih jezi\xc4\x8dnih tragova u na\xc5\xa1im krajevima, primjenjuju\xc4\x87i metodu tzv. imenskih krajolika na prou\xc4\x8davanje vlastitih imena s podru\xc4\x8dja dana\xc5\xa1nje Hrvatske i Bosne i Hercegovine, zabilje\xc5\xbeenih na anti\xc4\x8dkim natpisima te u gr\xc4\x8dkim i latinskim knji\xc5\xbeevnim izvorima. Plod toga istra\xc5\xbeivanja dvije su objavljene knjige u vezi s na\xc5\xa1om najstarijom zavi\xc4\x8dajnom pro\xc5\xa1lo\xc5\xa1\xc4\x87u: \xe2\x80\x9dAnti\xc4\x8dka svjedo\xc4\x8danstva o Istri\xe2\x80\x9d i \xe2\x80\x9dRimska imena u Istri - osobna imena na istarskim natpisima iz Rimskoga doba\xe2\x80\x9c; u ovoj se drugoj knjizi istra\xc5\xbeuje prije svega sustav doma\xc4\x87ih istarskih imena na rimskim natpisima iz Istre, ali posredno i izumrli jezik predrimskih Histr\xc3\xa2, jer su njihova im\xc3\xa8na mjest\xc3\xa2 i lj\xc3\xbadi jedini ostatak toga jezika koji nam je danas dostupan._NEWLINE_Mate Kri\xc5\xbeman \xc5\xbeivi i stvara u Zagrebu.'